Document ID: /roh_data/filtered/fineweb-2-filterrobots_roh.jsonl.gz/40920

Tiefbauamt
Uffizi da construcziun bassa
Ufficio tecnico
A Brinzauls sa mova ina gronda bova che sa cumpona da la bova dal vitg (part sut da la bova) e da la bova da la muntogna (part sura). Da las spundas stippas da la bova da la muntogna (territori da Caltgeras) sa distatga adina puspè crappa che periclitescha en emprima lingia la via chantunala. Perquai ch'ils moviments da la bova da la muntogna èn daventads pli gronds e pli frequents, èn periclitads er il vitg da Brinzauls ed ils conturns pli vasts da grondas crudadas da crappa e da grippa.
La Regenza ha ussa approvà da cuntinuar cun il sistem da preavertiment cumprovà per pudair garantir vinavant en il rom necessari la surveglianza da la bova ed il preavertiment da crudadas da grippa pussaivlas. Cun il sistem da surveglianza e d'alarm vegnan registrads spustaments vi da la muntogna ed en il vitg sco er gudagnadas ulteriuras enconuschientschas davart ils mecanissems dal moviment. Quellas servan a far ina prognosa da las activitads da crudada spetgadas ed a prender en mira in alarm cunter eveniments gronds. Cun la realisaziun dal project vegn augmentada la protecziun dal traffic sin via sco er da la fracziun Brinzauls e valurs materialas considerablas vegnan protegidas cunter eveniments da la natira.
Planisà èsi da cuntinuar cun il sistem da preavertiment per ulteriurs 4 onns. Il project duai esser terminà l'onn 2024. Ils custs da quest project importan circa 2,4 milliuns francs.
Foto 2,
Foto 3